Jimmy Hayat er tiltalt for særlig groft hæleri og besiddelse af børneporno, men nægter sig skyldig.

Britta Nielsens søn, Jimmy Hayat, er tirsdag løsladt ved Retten i Glostrup.

Han har siddet varetægtsfængslet, siden han blev anholdt i Sydafrika 30. oktober 2018, da han forsøgte at boarde et fly fra Johannesburg til Mozambique.

- Vi mener, at der fortsat er belæg for varetægtsfængslingen, men anklagemyndigheden accepterer løsladelsen på baggrund af usikkerhed omkring, hvornår sagen kan genoptages, sagde anklager Kia Reumert.

Aflyste retsmøder

Samtlige retsmøder, der var planlagt i sagen, er aflyst, da landets domstole er omfattet af nedlukningen af offentlige arbejdspladser, og dermed er det uvist, hvornår der kan afsiges dom i sagen.

Jimmy Hayat må imidlertid aflevere sit pas, og han har indvilliget i, at hvis han ikke møder op til de resterende retsmøder i sagen, så kan retshandlingerne fortsætte uden ham.

39-årige Jimmy Hayat er tiltalt for særlig groft hæleri for 10,5 millioner kroner. Han er desuden tiltalt for besiddelse af børneporno. Hans to søstre er tiltalt i samme sag for særlig groft hæleri. Alle tre nægter sig skyldige.

Fortalte om underslæb

Løsladelsen fandt sted i slutningen af et retsmøde, hvor Jimmy Hayat forklarede, hvordan Britta Nielsen brød sammen, efter at hun var ankommet til Sydafrika i efteråret 2018.

Det var voldsomt, og han troede, at hun måske havde kræft. Men så sagde hun, at hun havde stjålet fra sin arbejdsplads. At hun havde begået underslæb.

- Det var en meget mærkelig situation. Jeg blev klar over, at hele min tilværelse var bygget op på en løgn. Hele den tid er så rodet, sagde Jimmy Hayat i retten, da han blev afhørt af anklageren.

Han indrømmede, at han købte et nyt hus i Sydafrika, få dag inden han blev anholdt - ligesom han overførte næsten en halv million kroner til en ven, der så udbetalte dem i kontanter, for at pengene ikke skulle blive beslaglagt.